Framkvæmdastjórn Evrópusambandsins hefur höfðað tvö mál gegn breska ríkinu fyrir Evrópudómstólnum vegna áforma Bretlandsstjórnar um að breyta Norður-Írlandsákvæði útgöngusamnings Breta úr Evrópusambandinu. Einnig tekur ESB á ný upp mál sem lagt var til hliðar á síðasta ári.
Bresk stjórnvöld birtu fyrr í vikunni frumvarp um breytingar á samningnum, sem þau segja að hafi raskað viðskiptum við Norður-Írland. Nú eru reglurnar þannig að tollurinn skoðar vörur sem koma frá Bretlandi til Norður-Írlands en þær geta síðan farið áfram án frekari skoðunar yfir til Írlands. Bresk stjórnvöld ætla í staðinn að taka upp kerfi sem gerir einnig ráð fyrir að tollurinn þurfi ekki að skoða vörur sem koma til Norður-Írlands, og fara ekki til Írlands.
Þetta hugnast Evrópusambandinu ekki. Maros Sefcovic, varaforseti framkvæmdastjórnar ESB, sagði í morgun engan lagalegan né pólitískan grundvöll fyrir því að breyta milliríkjasamningi einhliða. Hinar fyrirhuguðu breytingar væru ólöglegar og ESB gæti ekki annað en gripið til aðgerða.
Evrópusambandið tekur þannig á ný upp málsókn sem sneri að ákvörðun Breta um að fresta skoðun vara sem koma til Norður-Írlands frá Bretlandi og var lögð til hliðar í mars í fyrra. Þá höfðar Evrópusambandið tvö mál til viðbótar þar sem Bretar eru sakaðir um að deila ekki gögnum um viðskipti og setja ekki upp eftirlit á landamærum Írlands og Norður-Írlands.
Evrópusambandið hefur höfðað mál gegn Bretum vegna áforma Bretlandsstjórnar um einhliða breytingar á útgöngusamningi þeirra úr ESB.